Et slagsmål om en fjernbetjening endte søndag med, at en mand i arresten i Aalborg fik flere flænger i ansigtet. Det skete, da en medindsat overfaldt ham med et barberblad. Nordjyllands Politi oplyser, at den ene af de to mænd sad til afsoning i arresthuset, mens den anden kun var varetægtsfængslet. Den ene af de to mænd havde tilsyneladende tilvirket sin egen kniv ved at stikke et barberblad ned i skaftet på en tandbørste. Offeret fik flere flænger hen over ansigtet og hovedbunden. Den anden mand er nu sigtet for grov vold. /ritzau/

Referat:
En improviseret kniv lavet ud af en tandbørste og et
barberblad blev brugt ved et overfald i Aalborg.
 